અર્થશાસ્ત્રના ક્લાસમાં છેલ્લી પાટલીએ બેસી ગયો છું. સર શું ભણાવે છે એ એજ જાણે છે, પરંતુ મેં તો અહીંયા પાટલી પર જ, મારી જોડે જ સાહિત્યનો વર્ગ શરૂ કરી દીધો છે. ‘અર્થ’ કારણોના શુષ્ક વાતાવરણમાં એક ગુલાબી સ્પંદન અનુભવ્યું. બારીની બહાર એક ગુલાબ મહેકી રહ્યું હતું. એની પાંદડીઓ પર મારી નજર ઠરી ગઈ ને બસ અર્થશાસ્ત્રના વિષયમાં હું પાણીમાં બેસી ગયો અને એ જ ઘડીએ સુંદરતાના વિશાળ સરોવરમાં ડૂબકી લગાવી સમાધિલીન થઈ ગયો. શુષ્ક ભઠ્ઠ થઈ ગયેલ તિરાડ પડી ગયેલ જમીન પર ઝરમર ઝરમર એય ને મસ્ત… વરસાદ વરસ્યો એવું ઘડીક લાગ્યું અને એ ગુલાબની પાંદડીઓ પરથી પસાર થઈ થોડા છાંટણાં મારી પર પણ વરસ્યા. પછી તો જાણે સૂર પીધા વિના જ મદ ચઢી ગયો.